இன்றைய காலகட்டத்தில் ஒருவருக்குப் பரிசளிக்கவோ அல்லது அரசாங்க ஆணையைசெயல்படுத்தவோ தேவை ஏற்படும் போது பத்திரங்களைச் சட்ட நிபுணர்களை வைத்துத் தயாரித்து அதனைப் பதிவு செய்கின்றோம். ஆனால் கடந்த இருநூறு ஆண்டுகளுக்கு முன்னதான அரச ஆணைகள் மிகப் பெரும்பாலும் கல்வெட்டுக்களாகவும், ஓலைச்சுவடி பத்திரங்களாகவும் செப்பேட்டில் பொறிக்கப்பட்ட வாசகங்களாகவும் அமைந்தன. தமிழகத்தில் இன்று ஒரு சில அருங்காட்சியகங்களிலும், தனியார் சேகரிப்புகளிலும், சிலரது வீடுகளிலும் இன்றளவும் அத்தகைய செப்பேடுகள் பாதுகாக்கப்படுகின்றன. தனியார் பலர் இவ்வகைச் செப்பேட்டில் என்ன செய்தி சொல்லப்பட்டிருக்கின்றது, என்பதை அறியாமலேயே அவற்றைப் பாதுகாத்து வருகின்றனர். ஒரு சிலரோ அதில் புதையல் பற்றிய செய்திகள் இருப்பதாக நம்பிக்கொண்டிருக்கின்றனர். ஒரு சிலரோ இவை மாந்திரீகம் தொடர்பானது என்று நினைத்து இவற்றைப் பெட்டியிலிருந்து எடுத்துப் பார்ப்பதற்கே அஞ்சி மறைத்து பரன் மேல் பெட்டிக்குள் போட்டுப் பூட்டி வைத்து விடுகின்றனர். இப்படி யாருக்கும் வாசிக்கக் கிடைக்காத செப்பேடுகள் பல தனியார் வசம் இன்றளவும் இருக்கின்றன.